Informācija medijiem

2020. gada 28. augustā

**Latvijai pirmās godalgas Pasaules kausā rollerslēpošanā**

**Madonā jau šodien norisinās Pasaules kauss distanču slēpošanas vasaras paveidā rollerslēpošanā, kas pulcē 53 dalībnieku no 5 pasaules valstīm. PK 28. augustā sākās ar 200 metru sprinta distanci Madonas ielās, kurā divi no latviešiem: Niks Saulītis un Kitija Auziņa izcīnīja zelta godalgas.**

Pēc aizvadītiem sīviem startiem pusfinālos un finālbraucienos, junioru grupā puišiem, madonietis Niks Saulītis izcīnīja zelta medaļu, piekāpjoties viņam, 3. vietā ierindojās Lauris Kaparkalējs. Savukārt meiteņu grupā sudraba medaļu izcīnīja Samanta Krampe, bet bronzas – Līva Šahno. Elites grupā sievietēm zelta medaļu ieguva Kitija Auziņa, 2. vietu Patrīcija Eiduka, bet 3. vietā ierindojās Signe Miķelsone.

Sacensībās Latviju pārstāv teju 40 sportisti, kuru vidū ir dalībnieki, kas arī iepriekš guvuši atzīstamus rezultātus. Junioru meiteņu grupā veiksmīgi startēja Kima Krūmiņa, iegūstot 4. vietu, savukārt 6. vietā ierindojās Marta Klēra Priede, kurai sekoja Zlata Pancerko, bet 8. Vietu ieguva Kristīne Brunere. Arī junioru puišu grupā labu sniegumu parādīja latvieši – Edijs Eiduks ierindojās 5. vietā, Silvestrs Švauksts noturējās 6. vietā, savukārt 7. vietu ieguva Bruno Krampe. Neraugoties uz kritienu pusfinālu braucienā, Aleksandrs Artūrs Ļūļe finišējot ieguva 8. vietu.

Elites vīriešu grupā Latviju pārstāvēja Artūrs Brants, ierindojoties 7. vietā, Ivars Bisenieks 8. vietā, savukārt 9./10. vietu dala Reinis Matīss Upens un Edgars Bernāns. Sieviešu grupā startēja piecas latviešu pārstāves, no kurām trīs kāpa uz goda pjedestāla, savukārt 4. vietu ieņēma Paula Bergfelde, bet 5. vietu Madara Zaķe.

**Niks Saulītis, latviešu rollerslēpotājs un pirmās vietas ieguvējs 200m sprintā starp junioriem:** “Esmu gandarīts par to kā sācies PK posms dzimtajā pilsētā – Madonā. 200 metru sprints ir nežēlīga distance – nav iespējams atpūsties, ir jānotur 100% fokuss visu sacensību laiku. Visas dienas garumā, bija jūtama aizraujoša, sportiska atmosfēra, kas neļāva atslābt, jo konkurence ir sīva. Aizritējusi tikai pirmā sacensību diena, jau rīt gaidāmi masu starti un cerams, ka atrodoties trasē varēsim sajaust atbalstītāju klātbūtni!”

**Mārtiņš Niklass, Starptautiskās slēpošanas federācijas rollerslēpošanas apakškomitejas vadītājs:** “Šodien aizvadījām spraigas cīņas 200 metru sprinta disciplīnā. Būtiski, ka laiks bija saulains, jo sprinta disciplīnā izmantotās rollerslēpes, īpaši pret kalnu, lietus laikā ir ļoti slidenas. Ar katru gadu rollerslēpotāji no Latvijas uzrāda arvien labāku sniegumu, un arī šī diena nebija izņēmums – liels gandarījums par junioru grupas slēpotāju – Niku Saulīti, kurš Latvijai atnesa zelta medaļu. Žēl, ka falšstarts liedza šodien pacīnīties mūsu labākajam slēpotājam elites grupā Raimo Vīgantam, bet vēl priekšā divas PK dienas, kur sevi parādīt.

Arī šogad, neraugoties uz apstākļiem, ir skaidrs, ka Pasaules kausa organizēšana veicina šī sporta veida atpazīstamību, kas, savukārt, sporta veidam piesaistīs arvien jaunus sportistus, kā arī veicinās nepieciešamās infrastruktūras attīstību. Skandināvijā šis sporta veids ir ļoti iecienīts, un ņemot vērā, piemēram, aizgājušo ziemu, kas nelutināja ar bagātīgu sniega segu, esmu pārliecināts, rollerslēpošana Latvijā turpinās attīstīties,” **stāsta M. Niklass.**

**Labākie uzrādītie rezultāti 200m sprinta distancē:**

**Junioru grupa - sievietes:**

1. Merle Richter (Vācija), 2. Samanta Krampe (Latvija), 3. Līva Šahno (Latvija)

**Elites grupa - sievietes:**

1. Kitija Auziņa (Latvija), 2. Patrīcija Eiduka (Latvija), 3. Signe Miķelsone (Latvija)

**Junioru grupa - vīrieši:**

1. Niks Saulītis (Latvija), 2. Steve Vahi (Igaunija), 3. Lauris Kaparkalējs (Latvija)

**Elites grupa - virieši**

1. Nico Rieckhoff (Vācija), 2. Patrick Fossum Kristoffersen (Norvēģija), 3. Ragnar Bragvin Andersen (Norvēģija)

Plkst. 19.00 Saieta laukumā norisinājās PK oficiālā atklāšanas ceremonija, kuru muzikāli bagātināja talantīgi mūziķi no Madonas – Sandris Sproģis ar grupu, koklētāju ansamblis “Rasa” un vokālais ansamblis “Variants” no Dzelzavas. Pēc svinīgās atklāšanas klātesošos priecēja Aija Andrejeva ar grupu.

PK ietvaros trīs dienu garumā, no 28. līdz 20. augustam, Madonas ielās un sporta bāzē „Smeceres sils” uz starta līnijas stāsies sportisti no Latvijas, Igaunijas, Lietuvas, Vācijas un Norvēģijas. “Covid-19” ierobežojumi pēdējā brīdī liedza dalību vairākām Eiropas valstīm, tomēr, ievērojot visus piesardzības pasākumus, delegāciju pārstāvji jau no nedēļas sākuma uzturas pilsētā, lai gatavotos iziet uz starta līnijas.

Sestdien sacīkstes ar masu sprintu no plkst. 15.00 turpināsies Madonas ielās, savukārt svētdien, no plkst. 9.00 – individuālais starts klasiskajā stilā “Smeceres sils” sporta bāzē. Arī šogad dalībnieki atradīsies vienlīdzīgos apstākļos, jo visi startēs ar vienādām tehniskā atbalstītāja “FF Rollerskis” rollerslēpēm.

Papildu informācija par pasākumu pieejama: <https://madona2020.lv/>, kā arī Facebook: <https://www.facebook.com/smeceressils/>

**Papildu informācija:**

Gita Sauka

sabiedrisko attiecību konsultante

Mob. 28326828

e-pasts: [gita.sauka@onecom-latvia.com](mailto:gita.sauka@onecom-latvia.com)